Денис Давидов
Бородинското поле
Елегия

Превод от руски: Ана Александрова, —

chitanka.info

Дол, хълмове… декор на кървавата драма!

Къде е оня спор за славата голяма,

шумът от бранна сеч, оръжия, борба!

Но падна моят меч. Уви, каква съдба!

На подвизи бе ден, щастливци горделиви!

Орач ли съм пленен? Влека се в тези ниви,

ора ги аз… Летиш пред мен все тъй бурливо…

Могъщ е твоят глас! А с чувство боязливо

за гибел злият враг разбягва се със вик и

вожд Омиров си пак, Багратион велики!

Простри над мене длан, Раевски, мой герой!

Ермолов, брат желан! Води ме, аз съм твой!

С перунов, дързък гняв през оръдеен дим,

с победен благослов дарен си, вожд любим!

Но где сте вие днес? Ни отговор, ни звук

от битки, бранна чест… Покой царува тук.

И аз, завиждащ гост, глава склонил над плуга,

изравям кост след кост… И нямам участ друга.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.